Diari Oficial de la Generalitat Valenciana


Sumari del DOGV 3630, del 22-11-1999 (1999/9553)

ACORD d'1 d'octubre de 1999, de la Comissió Territorial d'Urbanisme de València, que fa referència a l'expropiació de terrenys pel procediment de taxació conjunta per a l'ampliació del cementiri municipal a l'Alcúdia.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3630

Data del DOGV
:   22-11-1999

Secció del DOGV
:   V. ALTRES ANUNCIS - F) EXPROPIACIONS

Número del document
:   1999/9553


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD d'1 d'octubre de 1999, de la Comissió Territorial d'Urbanisme de València, que fa referència a l'expropiació de terrenys pel procediment de taxació conjunta per a l'ampliació del cementiri municipal a l'Alcúdia. [1999/M9553]
  
Vist l'expedient tramés per l'Ajuntament de l'Alcúdia, que fa referència a l'expropiació de terrenys pel procediment de taxació conjunta per a l'ampliació del cementiri municipal, i de conformitat amb els següents:
  
Antecedents de fet
  
1. L'expedient es va sotmetre a informació pública per mitjà de la publicació d'anuncis en el Diari Oficial de la Generalitat Valenciana, Butlletí Oficial de la Província de València, el periòdic Levante i notificació individualitzada a cadascun dels propietaris afectats. Va ser aprovat pel ple de l'ajuntament el 26 de març de 1999. El present expedient té entrada en el Registre de la Comissió Territorial d'Urbanisme de València el 20 de juliol de 1999.
  
2. El projecte consta de plànols en els quals es determina l'àmbit territorial, fixació raonada del preu del sòl i fulls de preu just individualitzades de cada finca, per la qual cosa està complet i compleix el que estableix l'article 135 del Text Refós de la Llei del Sòl de 1976.
  
3. L'Alcúdia té un Pla General d'Ordenació Urbana aprovat definitivament per la Comissió Provincial d'Urbanisme el 27 de desembre de 1981.
  
La Comissió Territorial d'Urbanisme de València, en la sessió celebrada l'11 de març de 1999, va aprovar definitivament el pla especial per a l'ampliació del cementiri municipal del terme de l'Alcúdia, que legitima la present actuació.
  
4. L'objecte de l'expedient és l'expropiació pel procediment de taxació conjunta dels sòls no urbanitzables necessaris per a l'ampliació del cementiri municipal.
  
5. En el moment de la realització de la sessió de la Comissió Territorial d'Urbanisme de València, els representants de l'ajuntament que assisteixen a la sessió (regidor delegat, secretari i tècnic redactor), presenten documentació justificativa i acreditativa del preu proposat.
  
6. La Comissió Informativa de la Comissió Territorial d'Urbanisme de València, en la sessió celebrada el 24 de setembre de 1999 va emetre un informe que fa referència al projecte de què tractem, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. L'expedient s'ha tramitat segons el que estableix l'article 138 i següents del Text Refós de la Llei del Sòl de 1976, per la qual cosa s'han complit les garanties procedimentals exigibles.
  
2. L'expedient està complet, amb la qual cosa es compleix el que estableix l'article 202 del Reglament de Gestió Urbanística.
  
3. El sòl objecte d'expropiació està classificat pel vigent pla general com a sòl no urbanitzable, per la qual cosa d'acord amb l'article 26 de la Llei 6/1998, de 13 d'abril, sobre Règim del Sòl i Valoracions, s'ha de valorar aplicant el mètode de comparació o el de capitalització de les rendes reals o potencials del sòl. En el projecte present s'opta pel segon mètode.
  
4. La Comissió Territorial d'Urbanisme és l'òrgan competent per a resoldre sobre l'aprovació dels expedients d'expropiació pel procediment de taxació conjunta, de conformitat amb el que estableix l'article 202.6 del Reglament de Gestió Urbanística i l'article 10.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en la sessió celebrada l'1 d'octubre de 1999, acorda:
  
Primer
  
Aprovar la taxació conjunta per a l'ampliació del cementiri de l'Alcúdia.
  
Segon
  
Aprovar les valoracions de béns i drets que s'han d'expropiar.
  
Tercer
  
Declarar la urgent ocupació dels béns i drets afectats.
  
Contra la present resolució, que no exhaureix la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això, sense perjudici que es puga interposar qualsevol altre recurs que es considere oportú.
  
Respecte dels punts 1 i 2 no es pot interposar cap recurs perquè es tracta d'actes de tràmit que no donen lloc a la impossibilitat de continuar un procediment ni produeixen indefensió.
  
Així mateix, cal notificar el present acord als interessats titulars de béns i drets que consten en el projecte d'expropiació, i adjuntar a aquest una còpia del full de preu just aprovat i comunicar-los que, en el termini de 20 dies hàbils següents al de recepció d'aquesta notificació, podran manifestar per escrit davant aquesta Comissió Territorial d'Urbanisme la seua disconformitat amb la valoració establida en l'expedient aprovat. Si, en aquest termini, els interessats no formulen oposició a la valoració es considerarà acceptada la que es fixa en l'acte present d'aprovació de l'expedient, i es considerarà determinat el preu just definitivament i de conformitat. Els fulls d'apreuament impugnats els traslladarà aquesta comissió, juntament amb l'expedient, al Jurat Provincial d'Expropiació Forçosa de València.